Itsenäisyyspäivänä olemme tarjoilleet monet kerrat esimerkiksi sotapelejä tai pelejä, joissa käsitellään Suomen historiaa. Joskus nykyisyyttäkin, joskus jopa poliittisia pelejä. Mitäpä jos tällä kertaa muistelisimme, ehkä jopa pelaisimme, kolmea suomalaista peliä, jotka ovat vaikuttaneet mittaamattoman arvokkaasti suomalaisten pelaamiseen ja suomalaiseen peliteollisuuteen.

Sanxion

Vuonna 1986 julkaistu Sanxion on ehkä merkittävin suomalainen videopeli ikinä. Se oli ensimmäinen suomalainen kansainvälisesti julkaistu täysihintainen peli, joka sai myös maailmalla valtavasti huomiota ja taisi myydäkin hyvin. Ovelasti toteutettu räiskintä oli huippupeli ja tienraivaaja, joka viitoitti tietä kaikille tuleville suomalaisille pelintekijöille. Kyllä meilläkin osataan, ihan oikeasti, ja suomalaisia pelejä voidaan myydä ulkomaillakin!

80-luvulla kymmenet ja kymmenet suomalaiset bändit yrittivät hirveän kovasti ulkomaille. Mutta Stavros Fasoulas teki sen oikeasti – ja menestyi.

Max Payne

Sanxion oli tienraivaaja. Max Payne raivasi tien leveämmäksi, laveammaksi ja asfaltoi sen. Pitkän ja tuskaisen kehitysprosessin jälkeen kauppoihin tupsahti uskomattoman hyvä, uudenlainen räiskintäpeli, joka lunasti käsittämättömyyksiin ylittävät hypensä. Se oli peli, josta puhuttiin, jota rakastettiin ja josta tehtiin jopa elokuva.

Max Payne teki Remedystä pelialan megatähden ja toimi käyntikorttina 2000-luvun suomalaisille pelintekijöille. Ai Suomesta, niin, Max Paynehän tehtiin teillä, eikö vain?

Angry Birds

Angry Birdsiä voi vihata yhtä lailla kuin rakastaa. Se jakaa tunteet, mutta silti yhtä asiaa ei voi kiistää: se oli ja on hillittömän hyvä peli. Sympaattiset hahmot, hienot musiikit ja fysiikkapohjainen älypelaaminen on todella koukuttavaa ja älynystyröitä kutittavaa puuhaa. Ja onhan se niinkin, että Angry Birdsin myötä Rovio osui viimein myös hittisuoneen ja nostatti samalla myös suomalaisen mobiilipeliteollisuuden uudelle tasolle. Tätäkään saavutusta ei kannata väheksyä, vaikka olisikin jo lopen kyllästynyt lintulimuihin ja värityskirjoihin.

Ja hei, kyllä Särkänniemen Angry Birds Land on silti todella kiva paikka! Voi kun se olisi vielä saatavissa aikuisille sopivassa koossa!

Eipä siis. Hyvää itsenäisyyspäivää. Pelatkaa suomipelejä.

Loppuun kuvia omasta itsenäisyyspäivän paraatistani: